b'\n_START_ARTICLE_\nHayden Panettiere\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nPanettiere syntyi New Yorkin osavaltiossa. H\xc3\xa4nen vanhempansa ovat entinen saippuasarjan\xc3\xa4yttelij\xc3\xa4 Lesley Vogel ja palop\xc3\xa4\xc3\xa4llikk\xc3\xb6 Alan Lee \xe2\x80\x9dSkip\xe2\x80\x9d Panettiere. Haydenilla on yksi nuorempi veli, Jansen Panettiere. H\xc3\xa4nell\xc3\xa4 on italialaisia ja saksalaisia sukujuuria. _NEWLINE_Panettiere k\xc3\xa4vi kotikoulua peruskoulun j\xc3\xa4lkeen, mutta osallistui perinteisen high schoolin tapahtumiin.\n_START_SECTION_\nTelevisio\n_START_PARAGRAPH_\nHayden alkoi esiinty\xc3\xa4 mainoksissa jo alle vuoden ik\xc3\xa4isen\xc3\xa4 ja vuonna 1994 h\xc3\xa4n sai Sarah Robertsin roolin ABC-kanavan saippuasarjasta One Life to Live. H\xc3\xa4n oli kolmas kyseist\xc3\xa4 roolia n\xc3\xa4ytellyt henkil\xc3\xb6 ja esiintyi sarjassa vuoteen 1997 saakka. Vuonna 1996 h\xc3\xa4n alkoi esitt\xc3\xa4\xc3\xa4 Lizzie Spauldingia CBS-kanavan saippuasarjassa Guiding Light ja jatkoi roolissa aina vuoteen 2000 saakka._NEWLINE_Vuonna 2002 h\xc3\xa4n esitti Maddie Harringtonia, Allyn tyt\xc3\xa4rt\xc3\xa4, Ally McBealin viidennell\xc3\xa4 ja viimeisell\xc3\xa4 tuotantokaudella ja h\xc3\xa4n on vieraillut my\xc3\xb6s muun muassa sarjoissa Kova laki: Erikoisyksikk\xc3\xb6, Rouva presidentti ja Veljemme on nero. Vuosina 2006\xe2\x80\x932010 h\xc3\xa4n esitti vakituista roolia Claire Bennetin\xc3\xa4 NBC-kanavan draamasarjassa Heroes. Vuosina 2012\xe2\x80\x932018 Panettiere n\xc3\xa4ytteli ja lauloi ABC:n draamasarjassa Nashville.\n_START_SECTION_\nElokuva\n_START_PARAGRAPH_\nVuonna 1998 Panettiere toimi Dot-muurahaisen \xc3\xa4\xc3\xa4nen\xc3\xa4 Disneyn ja Pixarin animaatioelokuvassa \xc3\x96t\xc3\xb6k\xc3\xa4n el\xc3\xa4m\xc3\xa4\xc3\xa4 ja uusi roolin elokuvaan pohjautuvassa videopeliss\xc3\xa4. H\xc3\xa4n \xc3\xa4\xc3\xa4nin\xc3\xa4ytteli my\xc3\xb6s Disneyn vuoden 2000 elokuvassa Dinosaurus._NEWLINE_Ensimm\xc3\xa4inen teatterielokuva, jossa Panettiere esiintyi, oli draamakomedia Hellyyteni kohde vuodelta 1998. H\xc3\xa4nen muita elokuviaan ovat muun muassa Titaanien taistelu vuodelta 2000, jossa h\xc3\xa4n n\xc3\xa4yttelee Will Pattonin esitt\xc3\xa4m\xc3\xa4n Bill Yoastin tyt\xc3\xa4rt\xc3\xa4, Kasvukipuja vuodelta 2004, jossa h\xc3\xa4n esitt\xc3\xa4\xc3\xa4 Audrey Davisi\xc3\xa4, Salamaseepra vuodelta 2005, jossa h\xc3\xa4n on Channing Walsh, sek\xc3\xa4 Anna palaa 3 vuodelta 2006, jossa h\xc3\xa4n on p\xc3\xa4\xc3\xa4henkil\xc3\xb6 Britney Allen. Vuonna 2011 h\xc3\xa4n n\xc3\xa4ytteli Scream 4 -elokuvassa.\n_START_SECTION_\nMuu ura\n_START_PARAGRAPH_\nPanettiere on \xc3\xa4\xc3\xa4nin\xc3\xa4ytellyt Kingdom Hearts -videopelisarjassa Kairin \xc3\xa4\xc3\xa4niroolissa ja vuoden 2015 videopeliss\xc3\xa4 Until Dawn Samin \xc3\xa4\xc3\xa4niroolissa._NEWLINE_N\xc3\xa4yttelemisen lis\xc3\xa4ksi Panettiere on luonut uraa laulajana. H\xc3\xa4nen esitt\xc3\xa4mi\xc3\xa4\xc3\xa4n kappaleita on julkaistu elokuvien soundtrackeill\xc3\xa4 ja muilla eri esitt\xc3\xa4jien kokoelmilla. Ensimm\xc3\xa4isen\xc3\xa4 julkaistiin kappale "Someone Like You", joka soi elokuvassa The Dust Factory, jossa h\xc3\xa4n itsekin esiintyy. Vuonna 2008 julkaistiin h\xc3\xa4nen ensimm\xc3\xa4inen singlekappaleensa, joka on nimelt\xc3\xa4\xc3\xa4n "Wake Up Call"._NEWLINE_Mallint\xc3\xb6iss\xc3\xa4 Panettiere on ollut Neutrogenan ja Got Milk? -kampanjan mainoskasvo. Vuonna 2008 h\xc3\xa4n oli Kohl\xe2\x80\x99sin Candie\xe2\x80\x99s-malli.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nPanettiere on seurustellut Heroes-sarjassa n\xc3\xa4yttelev\xc3\xa4n Milo Ventimiglian kanssa. Vuonna 2013 h\xc3\xa4n meni kihloihin ukrainalaisen ammattinyrkkeilij\xc3\xa4n Volodymyr Klyt\xc5\xa1kon kanssa. He saivat tytt\xc3\xa4ren joulukuussa 2014. Pari erosi vuonna 2018 ja lapsi asuu nyt is\xc3\xa4ns\xc3\xa4 luona. Panettiere on seurustellut Brian Hickersonin kanssa kes\xc3\xa4st\xc3\xa4 2018 l\xc3\xa4htien.'